આ ચિંતામાં વધારો થાય તેવો રિપોર્ટ તાજેતરમાં જ મેડિકલ રિસર્ચની જૂનામાં જૂની સંસ્થા, ન્યુ દિલ્હીની ઇન્ડિયન કાઉન્સીલ ઓફ મેડિકલ રિસર્ચ દ્વારા આવ્યો છે. રિપોર્ટ મુજબ ભારતના ૫૪ ટકા લોકો શારીરિક રીતે નિષ્ક્રિય છે. ભારતના લોકો ફિટનેસ બાબતે સજાગ નથી, નિયમિત યોગ, કસરત કરતા નથી, બાળકોને રમવા માટે પૂરતો સમય, સ્થળ અને તક મળતાં નથી, ભોજનમાં અનિયંત્રણ અને સાત્ત્વિકતાનો ય અભાવ. તેથી ડાયાબિટીસ, હાઈપર ટેન્શન, હૃદયરોગ જેવા રોગોએ મોટાભાગના ભારતીયોને ભરડો લીધો અને હવે સ્થૂળતા, જાડાપણું શરીરને ખોખલું કરી રહ્યાં છે. ડાયાબિટીસના ૬.૧ કરોડ દર્દીઓ ધરાવતું ભારત ડાયાબિટીસ કેપીટલ ઓફ વર્લ્ડ ગણાય છે અને હૃદયરોગનાં ૩ કરોડ દર્દીઓય મોટો આંકડો છે. રિપોર્ટની ગંભીરતા મુજબ સ્થૂળતાની આ બીમારી ટૂંક જ સમયમાં મહામારીમાં પલટાઈ શકે છે. દેશની ૧.૨ અરબ આબાદીમાંથી લગભગ ૧૩ ટકા જેટલાં લોકો જાડાપણાથી પીડિત છે. વર્લ્ડ હેલ્થ ઓર્ગેનાઈઝેશનની ચેતવણી મુજબ ૨૦૨૫ સુધી પૂરી દુનિયામાં ત્રીસ ટકા લોકો તો માત્ર ડાયાબિટીસ અને મોટાપાનો શિકાર બનશે, તેમાં ભારતના લોકો સૌથી વધારે હશે અને બાળકોથી માંડીને વૃદ્ધ સુધી બધા જ પીડાતા હશે.